## Obvezane upute broj EP III, Postupak kandidiranja

### NN 36/2014 (21.3.2014.), Obvezane upute broj EP III, Postupak kandidiranja

DRŽAVNO IZBORNO POVJERENSTVO REPUBLIKE HRVATSKE

644

Na temelju članka 29. točka 3. Zakona o izboru članova u Europski parlament iz Republike Hrvatske (»Narodne novine«, broj 92/10, 23/13 i 143/13 dalje: Zakon) Državno izborno povjerenstvo Republike Hrvatske propisuje

OBVEZATNE UPUTE BROJ EP III

POSTUPAK KANDIDIRANJA

Predlagatelji

1. Pravo predlaganja stranačkih lista za izbor članova u Europski parlament iz Republike Hrvatske imaju sve političke stranke registrirane u Republici Hrvatskoj na dan objave odluke o raspisivanju izbora u »Narodnim novinama« i birači.

Listu za izbor članova u Europski parlament iz Republike Hrvatske može samostalno predložiti jedna politička stranka, te dvije ili više političkih stranaka.

Političke stranke samostalno utvrđuju svoje stranačke liste i redoslijed na njima istaknutih kandidata, na način predviđen statutom političke stranke, odnosno u skladu s posebnim statutarnim odlukama.

2. Birači predlažu kandidacijske liste na temelju pravovaljano prikupljenih potpisa.

Za pravovaljanost prijedloga liste za izbor članova u Europski parlament potrebno je prikupiti najmanje 5000 potpisa birača.

Potpisi birača u postupku kandidiranja za izbor članova u Europski parlament prikupljaju se na propisanom obrascu u koji se unose: ime i prezime, adresa prijavljenog prebivališta, dan, mjesec i godina rođenja, broj važeće osobne iskaznice ili putovnice i mjesto izdavanja kao i potpis birača – predlagatelja.

3. Prijedlog stranačke liste potpisuje osoba ovlaštena za zastupanje političke stranke odnosno osobe ovlaštene za zastupanje dviju ili više stranaka.

Prijedlog kandidacijske liste grupe birača potpisuje jedan od predlagatelja – birača koji su predložili kandidacijsku listu grupe birača.

Naziv liste

4. U prijedlogu kandidacijske liste za izbor članova u Europski parlament obvezatno se navodi naziv liste.

Naziv liste jest puni naziv političke stranke odnosno političkih stranaka koja je odnosno koje su listu predložile. Ako političke stranke koriste skraćeni naziv stranke odnosno stranaka, u nazivu se mogu koristiti skraćenice.

Ukoliko je listu predložila skupina birača, njezin naziv je »kandidacijska lista grupe birača«.

Kandidacijska lista grupe birača označena je imenom i prezimenom nositelja liste.

Nositelj kandidacijske liste grupe birača je prvi kandidat na listi.

Kandidati i sadržaj prijedloga

5. Kandidatom se može biti samo na jednoj listi.

6. U prijedlogu liste za izbor članova u Europski parlament kandidati moraju biti na listi poredani od rednog broja 1 do zaključno rednog broja 11.

Ako predlagatelj predloži manje od 11 kandidata, kandidacijska lista nije pravovaljana.

Ako prijedlog liste sadrži više od 11 kandidata, smatrat će se da je pravovaljana lista sa prvih predloženih 11 kandidata.

Redoslijed kandidata istaknutih na listi samostalno utvrđuje predlagatelj.

Kandidat državljanin druge države članice Europske unije

7. Ako se na kandidacijskoj listi nalazi kandidat državljanin druge države članice Europske unije, uz kandidacijsku listu moraju biti priložene sljedeće izjave:

a) izjava kandidata državljanina druge države članice Europske unije u kojoj je navedeno njegovo državljanstvo, datum i mjesto rođenja, posljednja adresa u matičnoj državi članici i adresa njegova prebivališta u Republici Hrvatskoj, gdje je to primjenjivo i mjesto ili izborna jedinica u matičnoj državi članici na kojem biračkom popisu je njegovo ime posljednje stavljeno (obrazac OEP – 4),

b) izjava da se ne kandidira na izborima za Europski parlament niti u jednoj drugoj državi članici Europske unije (obrazac OEP-5) i

c) izjava da pojedinačnom sudskom presudom ili administrativnom odlukom protiv koje je dopušten pravni lijek nije lišen prava na kandidiranje u matičnoj državi članici (obrazac OEP-6).

Ako uz kandidacijsku listu nije priložena izjava državljanina druge države članice Europske unije da nije lišen prava na kandidiranje u matičnoj državi (izjava na obrascu OEP -6) kandidacijska lista na kojoj se nalazi smatra se nepravovaljanom.

8. Državno izborno povjerenstvo će po primitku kandidacijske liste uz koju je priložena izjava kandidata da nije lišen prava na kandidiranje u matičnoj državi bez odgode zatražiti od matične države članice putem ministarstva nadležnog za registar birača provjeru izjave kandidata.

Ako Državno izborno povjerenstvo do objave zbirne liste svih pravovaljano predloženih lista te imena i prezimena kandidata ne zaprimi obavijest matične države članice o provjeri izjave kandidata da nije lišen prava na kandidiranje u matičnoj državi, kandidacijska lista smatrat će se pravovaljanom.

Ako Državno izborno povjerenstvo nakon isteka roka za predaju kandidacijskih lista, a sve do 21 dan prije dana održavanja izbora, zaprimi obavijest matične države članice suprotnu sadržaju izjave kandidata, političke stranke koje su predložile kandidata, odnosno birači koji su predložili kandidacijsku listu, mogu umjesto njega predložiti novog kandidata.

Ako političke stranke, odnosno birači koji su predložili kandidacijsku listu, ne predlože novog kandidata, kao i u slučaju ako je obavijest matične države članice, suprotna sadržaju izjave kandidata zaprimljena u vremenu kraćem od 21 dan do dana održavanja izbora, lista će se smatrati pravovaljanom bez tog kandidata.

9. U prijedlogu liste za svakog se kandidata obvezatno navodi: ime i prezime, osobni identifikacijski broj (dalje: OIB), dan, mjesec i godina rođenja, adresa prijavljenog prebivališta te spol.

U prijedlogu liste, uz ime i prezime kandidata, mogu se navesti stručni naziv i akademski stupanj kandidata u skladu sa Zakonom o akademskim i stručnim nazivima i akademskom stupnju (»Narodne novine«, broj 107/07 i 118/12).

Ako nisu navedeni u prijedlogu liste, stručni naziv i akademski stupanj kandidata mogu se navesti najkasnije do isteka roka za podnošenje prigovora u postupku kandidiranja.

10. Uz prijedlog liste kandidata obvezatno se dostavlja očitovanje kandidata o prihvaćanju kandidature (obrazac OEP-3).

Potpis kandidata na očitovanju nije potrebno ovjeriti.

Prispijeće lista

11. Prijedlozi lista moraju prispjeti (biti zaprimljeni u) Državnom izbornom povjerenstvu Republike Hrvatske (dalje: Državno izborno povjerenstvo) najkasnije u roku 14 dana od dana raspisivanja izbora.

Prijedlozi lista dostavljaju se na obrascima propisanim Obvezatnom uputom broj EP II Državnog izbornog povjerenstva.

Uz obvezatni pisani oblik prijedloga, predlagatelji mogu dostaviti i prijedlog kandidature u elektronskom obliku, na magnetnom mediju, jedino uz korištenje programa koji mogu bez naknade preuzeti u Državnom izbornom povjerenstvu.

Odustanak od liste

12. Političke stranke koje su predložile prihvaćene liste kandidata za izbor članova u Europski parlament mogu, na način predviđen njihovim statutom ili posebnom odlukom donesenom na temelju statuta, odustati od te liste najkasnije 48 sati nakon što je kao prihvaćena bila objavljena od strane Državnog izbornog povjerenstva.

Za kandidacijsku listu grupe birača odluku o odustajanju donosi nositelj kandidacijske liste grupe birača.

Pisana obavijest o odustanku mora prispjeti Državnom izbornom povjerenstvu najkasnije 48 sati nakon što je lista kao prihvaćena bila objavljena od strane Državnog izbornog povjerenstva.

13. Odustanak jednog ili više kandidata s liste nije dopušten nakon prihvaćanja liste na kojoj su navedeni te se odustanak nekog od kandidata neće uvažiti i takva će lista ostati pravovaljanom s imenima svih objavljenih kandidata.

14. Ako neki od kandidata na listama za izbor članova u Europski parlament umre u vremenu od dana objave pravovaljano predloženih lista, političke stranke koje su kandidirale predloženog člana mogu umjesto njega predložiti novog kandidata bez posebnih uvjeta za valjanost kandidature propisanih Zakonom, sve do 21 dan prije dana održavanja izbora. Ako neki od kandidata na listama za izbor članova u Europski parlament umre u vremenu kraćem od 10 dana prije dana održavanja izbora, lista kandidata smatrat će se pravovaljanom.

Završne odredbe

15. Državljanin Republike Hrvatske koji ostvari pravo na glasovanje i kandidiranje na izborima za člana u Europski parlament u drugoj državi članici Europske unije, ne može ostvariti pravo na glasovanje i kandidiranje na istim izborima za člana Europskog parlamenta u Republici Hrvatskoj, niti u drugoj državi članici Europske unije, na istim izborima.

16. Riječi i pojmovi koji imaju rodno značenje odnose se jednako na ženski i muški rod, neovisno u kojem su rodu navedeni.

17. Ove Obvezatne upute stupaju na snagu danom objave u »Narodnim novinama«.

Klasa: 013-08/14-01/11

Urbroj: 507/19-14-3

Zagreb, 20. ožujka 2014.

Predsjednik

Branko Hrvatin, dipl. iur., v. r.

Uputa, NN 36/2014-644